
POZIV
na sudjelovanje u savjetovanje s javnošću
o
NACRTU ODLUKE O PROVOĐENJU RADOVA ZA OPĆE DOBRO BEZ NAKNADE U OSJEČKO-BARANJSKOJ ŽUPANIJI


Sukladno članku 36. stavak 1-3 Zakona o socijalnoj skrbi („Narodne novine“ 18/22., 46/22. i 119/22.): „Jedinice lokalne i (regionalne) samouprave odnosno Grad Zagreb dužni su organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan je odazvati se pozivu jedinice lokalne i područne (regionalne) samouprave odnosno Grada Zagreba za sudjelovanje u radovima za opće dobro bez naknade.“

Odredbe iz članka 36. stavak 3. Zakona o socijalnoj skrbi ne odnose se na:
1. osobu kojoj nedostaje najviše pet godina do stjecanja prava na starosnu mirovinu prema propisu kojim se uređuje mirovinsko osiguranje
2. dijete nakon navršene 15. godine dok se redovito školuje, a najduže do navršene 26. godine
3. trudnicu i rodilju do šest mjeseci nakon poroda, roditelja koji čuva i odgaja dijete do godinu dana, blizance do tri godine ili ima troje i više djece do navršenih deset godina te roditelja koji koristi posvojiteljski dopust
4. osobu kojoj je utvrđena privremena nezapošljivost prema zakonu kojim se uređuje profesionalna rehabilitacija i zapošljavanje osoba s invaliditetom
5. nezaposlenog člana kućanstva bez prihoda koji skrbi za dijete ili za odraslog člana obitelji koji nije sposoban skrbiti o sebi, ako takav način skrbi nadomješta institucionalnu skrb po ovom Zakonu ili
6. nezaposlenog člana kućanstva koji skrbi za dijete predškolske dobi, kojemu skrb nije moguće osigurati uz pomoć treće osobe ili u odgojno-obrazovnim ustanovama.

U radovima za opće dobro bez naknade osobe iz članka 36. stavka 3. Zakona o socijalnoj skrbi  mogu sudjelovati od 60 do 90 sati mjesečno. 

	Sukladno članku 38. Zakona o socijalnoj skrbi Hrvatski zavod za socijalni rad (u nastavku: Zavod) i jedinica lokalne i područne (regionalne) samouprave odnosno Grad Zagreb dužni su međusobno surađivati u provođenju mjere rada za opće dobro bez naknade.

	Zavod je dužan jednom  mjesečno jedinici lokalne i područne (regionalne) samouprave odnosno Gradu Zagrebu dostaviti podatke o radno sposobnim ili djelomično radno sposobnim samcima korisnicima zajamčene minimalne naknade te radno sposobnim ili djelomično radno sposobnim članovima kućanstva koje je korisnik zajamčene minimalne naknade.

Jedinica lokalne i područne (regionalne) samouprave odnosno Grad Zagreb dužan je Zavodu jednom mjesečno dostaviti podatke o korisnicima zajamčene minimalne naknade koji su uredno pozvani a nisu se odazvali niti sudjelovali u radovima za opće dobro.

Radi provedbe navedenih zakonskih odredbi te zbog uključivanja radno sposobnih ili djelomično radno sposobnih korisnika zajamčene minimalne naknade u zajednicu kroz rad za opće dobro nužno je organizirati provedbu i nadzor nad izvršavanjem radova iz članka 36. Zakona o socijalnoj skrbi.

Rad za opće dobro bez naknade provodit će se u upravnim tijelima Osječko-baranjske županije te u pravnim osobama čiji je osnivač Županija.

Stručne i administrativne poslove glede organizacije i provedbe radova za opće dobro obavljat će Upravni odjel za zdravstvo, socijalnu skrb i hrvatske branitelje. Sredstva za pokriće troškova organizacije provedbe rada i zaštite na radu te troškova za sredstva za sklapanje polica osiguranja od posljedica nesretnog slučaja (nezgode) osigurana su u Proračunu Osječko-baranjske županije za 2023. godinu.

Nadalje, kada se ukaže potreba za uključivanjem korisnika u rad za opće dobro, prema dostavljenom popisu Zavoda uputit će se poziv korisniku. 

Osječko-baranjska županija će s korisnikom koji se odazove pozivu te  s pravnom osobom u koju će korisnici biti upućeni na rad za opće dobro bez naknade sklopiti ugovor kojim će se definirati trajanje rada, mjesto obavljanja rada, opseg i vrsta posla te ostala prava i obveze ugovornih strana.

Ukoliko se korisnik kojem je dostavljen poziv za uključivanje u rad za opće dobro bez naknade, ne odazove pozivu, pravo na zajamčenu minimalnu naknadu prestaje ili se umanjuje sukladno članku 37. Zakona o socijalnoj skrbi.

	Na temelju evidencije rada Upravni odjel za zdravstvo, socijalnu skrb i hrvatske branitelje će jednom mjesečno Zavodu  dostaviti podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

Budući da je riječ o dokumentu kojim se uređuje  organizacija provođenja radova za opće dobro bez naknade, odnosno kojim se utječe na interese građana, sukladno članku 11. Zakona o pravu na pristup informacijama ("Narodne novine" broj 25/13.,  85/15. i 69/22.) provodi se postupak savjetovanja sa zainteresiranom javnošću. 

Naime, člankom 11. Zakona je utvrđeno da su jedinice lokalne i područne (regionalne) samouprave dužne provoditi savjetovanja s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. Utvrđeno je i da se savjetovanje provodi preko internetske stranice ili preko središnjeg državnog internetskog portala za savjetovanje s javnošću objavom nacrta propisa, akta ili drugog dokumenta te pozivom javnosti da dostavi svoje prijedloge i mišljenja. Savjetovanje s javnošću prema Zakonu u pravilu traje 30 dana.

Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije, s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na raspoloživom obrascu. 

Po isteku roka za dostavu mišljenja i prijedloga tijelo javne vlasti dužno je izraditi i objaviti na središnjem državnom internetskom portalu odnosno internetskoj stranici izvješće o savjetovanju s javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće o savjetovanju s javnošću nositelj izrade nacrta obvezno dostavlja tijelu koje usvaja ili donosi propis, opći akt ili dokument.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Odluke o provođenju radova za opće dobro bez naknade u Osječko-baranjskoj županiji.

[bookmark: _GoBack]        	Postupak savjetovanja provest će se u razdoblju od 13. siječnja do 13. veljače 2023. godine. Nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

        	Pozivamo zainteresirane građane na sudjelovanje u postupku Savjetovanja, za koju potrebu su na raspolaganju:
· Nacrt Odluke o provođenju radova za opće dobro bez naknade u Osječko-baranjskoj županiji
· Obrazac sudjelovanja u savjetovanju

